钦定古今图书集成/明伦汇编/人事典/第079卷 > 《元守论》皇甫谧
## 钦定古今图书集成/明伦汇编/人事典/第079卷 > 《元守论》皇甫谧

或谓谧曰：“富贵人之所欲，贫贱人之所恶，何故委形
待于穷而不变乎？且道之所贵者，理世也；人之所美
者，及时也。先生年迈齿变，饥寒不赡，转死沟壑，其谁
知乎？”谧曰：“人之所至惜者，命也；道之所必全者，形也；
性形所不可犯者，疾病也。若扰全道以损性命，安得
去贫贱，存所欲哉！吾闻食人之禄者，怀人之忧，形强
犹不堪，况吾之弱疾乎？且贫者士之常，贱者道之实，
处常得实，没齿不忧，孰与富贵扰神耗精者乎？又生
为人所不知，死为人所不惜，至矣。喑聋之徒，天下之
有道者也。夫一人死而天下号者，以为损也；一人生
而四海笑者，以为益也。”然则号笑非益死损生也。是
以至道不损，至德不益，何哉？体足也。如回天下之念
以追损生之福，运四海之心以广非益之病，岂道德
之至乎。夫唯无损，则至坚矣。夫唯无益，则至厚矣。坚
故终不损，厚故终不薄。苟能体坚厚之实，居不薄之
真，立乎损益之外，游乎形骸之表，则我道全矣。